Document ID: 32006D0890

ODLOČBA KOMISIJE
z dne 4. decembra 2006
o sklenitvi Okvirnega sporazuma o večstranskem jedrsko-okoljskem programu v Ruski federaciji in Protokola k Okvirnemu sporazumu o večstranskem jedrsko-okoljskem programu v Ruski federaciji v zvezi z zahtevki, sodnimi postopki in odškodninami v imenu Evropske skupnosti za atomsko energijo
(notificirano pod dokumentarno številko C(2006) 5219)
(2006/890/Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti za atomsko energijo in zlasti člena 101(2) Pogodbe,
ob upoštevanju naslednjega:
(1)
Komisija je v skladu s smernicami, ki jih je Svet sprejel s Sklepom z dne 10. aprila 2000, sodelovala v pogajanjih z Rusko federacijo o Sporazumu o večstranskem jedrsko-okoljskem programu v Ruski federaciji in Protokolu v zvezi z zahtevki, sodnimi postopki in odškodninami.
(2)
Okvirni sporazum o večstranskem jedrsko-okoljskem programu v Ruski federaciji (MNEPR) in Protokol k Okvirnemu sporazumu o MNEPR v zvezi z zahtevki, sodnimi postopki in odškodninami sta bila podpisana 21. maja 2003 v Stockholmu.
(3)
Okvirni sporazum so podpisali Evropska skupnost, Evropska skupnost za atomsko energijo, Norveška, Švedska, Danska, Finska, Belgija, Francija, Nemčija, Združeno kraljestvo, Nizozemska in Rusija.
(4)
Okvirni sporazum MNEPR vzpostavlja večstranski pravni okvir za jedrske projekte, ki jih bodo izvajale zahodne države v severozahodni Rusiji, namen Protokola v zvezi z zahtevki, sodnimi postopki in odškodninami pa je razrešiti vprašanja odgovornosti, ki izhajajo iz dejavnosti, izvedenih v skladu s tem.
(5)
MNEPR je oblikovan tako, da spodbuja projekte, ki obravnavajo probleme radioaktivnih odpadkov in izrabljenega jedrskega goriva ter razgradnje jedrskih podmornic in ledolomilcev v Ruski federaciji. Na začetku se osredotoča na severozahodno regijo, vendar Okvirni sporazum navaja, da lahko MNEPR velja tudi za projekte ali vse druge oblike sodelovanja na drugih področjih jedrskih dejavnosti, vključno z jedrsko varnostjo, če se tako dogovorijo zadevne stranke.
(6)
Sedanji dvostranski Memorandum o soglasju, ki sta ga leta 1995 podpisali Evropska komisija v imenu Skupnosti in Ruska federacija in ki pokriva izvajanje Programov tehnične pomoči na področju jedrske varnosti ter obravnava vprašanja jedrske odgovornosti, ne bo veljal za projekte v okviru novega instrumenta za sodelovanje na področju jedrske varnosti.
(7)
Vse države članice EU, ki so podpisale Okvirni sporazum, so deponirale svoje listine o ratifikaciji pri depozitarjih, zadnje je to storilo Združeno kraljestvo, ki je Okvirni sporazum ratificiralo aprila 2006.
(8)
Evropska skupnost za atomsko energijo je zdaj v položaju, ko lahko sklene Okvirni sporazum MNEPR -
SPREJELA NASLEDNJO ODLOČBO:
Edini člen
1. Okvirni sporazum o večstranskem jedrsko-okoljskem programu v Ruski federaciji in Protokol k Okvirnemu sporazumu o večstranskem jedrsko-okoljskem programu v Ruski federaciji v zvezi z zahtevki, sodnimi postopki in odškodninami se skleneta v imenu Evropske skupnosti za atomsko energijo.
2. Besedili Okvirnega sporazuma in Protokola sta priloženi k tej odločbi.
Ta odločba je naslovljena na države članice.
V Bruslju, 4. decembra 2006

Labels: 11
5
14
20
18
15